Pascal Gamboni
De Pascal Gamboni (* 9. Juni 1977; ) isch en Sänger uss em Bündner Oberland, wo ùff Rätoromanisch ùn Änglisch singt. Er isch z Sedrun in de Gmei Tavetsch ùffgwaggse ùn singt in de Mùndart Tuatschin vo Sedrun, wo innerhalb vùm Surselvische e sproochligi Sùnderstellig het. Ùff d Schuel isch er z Sedrun gange, ùn deno für fümf Joor ùff s Musikgymnasium vo Feldkirch.

1997 het er zämme mit em Curdin Brugger ùnter em Name „Ils cantauturs passiunai“ e erschti CD ussebrocht ùn in de Surselva Konzert gee. Er isch deno für zwei Joor ùff Wien, wo d Grùppe „Clean“ gründet worde isch, ùn wyter für 10 Joor ùff Ängland, zerscht ùff Bristol ùn deno London. Dörte isch er mit „Clean“ ùn spööter mit „Temple Thief“ Songwriter, Performer ùn Produzänt gsi. Usserdäm isch e zweits Album mit em Curdin Brugger ùffgnoo worde.

Spööter isch de Pascal Gamboni ùff Bärn zoge, wonner hüt (Stand: 2015) läbt. 2009 isch syn erschte Soloalbum, Siat Vanauns ùff Surselvisch ussecho, gfolgt vo As fiug?, au mit romanische Lieder.

Usserdäm het er 2012 zämme mit em Rees Coray s Album I am THE SONG is me ùff Romanisch ùn Änglisch ùn mit de Eveline Rütschlin s Album Buddha verboten mit änglische ùn dütsche Lieder ussebrocht, ùn isch bi Lesige mit em romanische Schriftsteller Arno Camenisch ùffträte. Im glyche Joor isch no e Soloalbum ussecho, Seed of Song, mit Lieder ùff Änglisch, Dütsch ùn Romanisch. 2013 isch deno e Soloalbum, Tiara, hauptsächlig ùff Romanisch, gfolgt, ùn 2015 e meesproochigs Album La Ventira.

2016 isch deno wiider e Album zämme mit em Rees Coray ussecho, Veta gloriusa, mit Lieder ùff Romanisch ùn Änglisch.

Diskographi 
Albe

Solo:
 2009: Siat Vanauns - Surselvisch
 2011: As fiug? - Surselvisch
 2012: Seed of Song - Dütsch, Änglisch, Surselvisch
 2013: Tiara - Surselvisch
 2015: La Ventira - Surselvisch, Änglisch, Dütsch

Mit Passiunai:
 1997: Sen plaz scola; Surselvisch
 2001: Steilas da grep; Surselvisch

Mit Clean:
 2002: More or less the truth
 2003: Universal Language

Mit em Rees Coray:
 2012: I am THE SONG is me
 2016: Veta gloriusa

Diversi:
 2012: Buddha verboten - mit de Eveline Rütschlin
 2012: Arno Camenisch & Pascal Gamboni - Liveùffnaame vo Lesige/Konzert zämme mit em Arno Camenisch; Dütsch, Änglisch, Französisch, Surselvisch

Weblink 
 di offizielli Syte vùm Pascal Gamboni
 de Pascal Gamboni ùff Myspace
 de Pascal Gamboni ùff de Syte vo Sungonemad

Fuessnote 

Singer-Songwriter
Rätoromanisch
Bündner
Maa
Läbigi Person